সরকারি সম্পত্তি কীভাবে বিক্রি হয়! খাস জমি দখল ও বিক্রির অভিযোগে কৃষকসভার ডেপুটেশন

কৃষ্ণনগর: খাস জমি দখল ও বেআইনি বিক্রির অভিযোগে উত্তেজনা কৃষ্ণনগর (Krishnanagar) এক নম্বর ব্লকের পোড়াগাছা গ্রাম পঞ্চায়েতের বাঁশবেড়িয়া (Bansberia) এলাকায়। বুধবার এই ঘটনাকে কেন্দ্র করে কৃষকসভা কৃষ্ণনগর ১ নম্বর ব্লক কমিটির পক্ষ থেকে বি.এল.আর.ও অফিসে ডেপুটেশন জমা দেওয়া হয় (District News)।

ডেপুটেশনের নেতৃত্বে ছিলেন সংগঠনের ব্লক সভাপতি বিধান বিশ্বাস। তাঁর অভিযোগ, সরকারি খাস জমি স্থানীয় কিছু প্রভাবশালী ব্যক্তি চাষিদের ভয় দেখিয়ে দখল করে নিয়েছে এবং ভুয়ো কাগজপত্র তৈরি করে সেই জমি অন্যের কাছে বিক্রি করেছে। এমনকি, সেই জমির দলিল পর্যন্ত অন্যদের নামে রেজিস্ট্রি করা হয়েছে বলে দাবি কৃষকসভার।

আরও পড়ুন: নদিয়ার কৃষ্ণনগর লায়ন’স ক্লাবের উদ্যোগে বিজয়া সম্মিলনী অনুষ্ঠান

কৃষকসভার পক্ষ থেকে দাবি করা হয়েছে, যারা প্রায় চার দশক ধরে ওই জমিতে চাষাবাদ করছেন, তাঁদেরই যেন সরকারিভাবে পাট্টা প্রদান করা হয়। বিধান বিশ্বাস বলেন, “সরকারি সম্পত্তি কীভাবে বিক্রি হয় এবং রেকর্ড পরিবর্তন হয়, তার জবাব বি.এল.আর.ও অফিসকেই দিতে হবে।” ডেপুটেশনে উপস্থিত ছিলেন এলাকার একাধিক কৃষক ও স্থানীয় বাসিন্দারা। ঘটনায় প্রশাসনিক মহলে চাঞ্চল্য ছড়িয়েছে।